|  |
| --- |
| **Mat. 16:13-26****“Moenie dink wat mense wil hê nie, dink wat God wil hê.”***Andries Burger, GK Pinetown, 28 November 2021* |

*Sing:* *Lied 151:1,2; Lied 184:1-4; Ps. 119:27(C); Lied 553:1; Lied 308:1-5; “Vrede”*

As ek enigsins my roeping uitvoer vanoggend, dan moet ek dit regkry om elkeen wat luister baie ongemaklik te maak.

Ons kom in Mat 16 by ŉ draaipunt in Matteus se boodskap oor Christus en sy hemelse koninkryk.

Tot hiertoe het hy getuig van Jesus se maagdelike geboorte; hy het geskryf oor wat Jesus geleer het oor die wet van God en sy hemelse koninkryk; hy het getuig hoe Jesus siekes gesond gemaak het, en duiwels uitgedryf het en dat selfs die natuur aan Hom gehoorsaam is.

Dit het alles nog ingepas by die verwagting wat die Jode gehad het oor die Messias – die ewige Koning uit die nageslag van Dawid wat ŉ koninkryk sal kom oprig in ewige geregtigheid en vrede.

Maar toe hulle besef en bely wie Hy is, toe keer Jesus hulle geloofswêreld onderstebo...

Lees **<< Mat. 16:13-28 >>**

Die mense het nog gegis oor wie hierdie man is wat met soveel gesag preek, wat siekes gesond maak, en vir wie die bose geeste en selfs die natuur gehoorsaam.

Sy dissipels het egter agtergekom wie Hy regtig is.

God die Vader het hulle laat verstaan dat Jesus nie net maar die skrynwerker-seun van Maria en Josef uit die klein arm dorpie in Nasaret is nie,

maar die Seun van die lewende God!

Die Christus, die Messias wat sou kom om sy volk te verlos – én om die glorieryke koninkryk van Dawid weer op te rig in ewige geregtigheid en vrede....

Kan jy jou die belangrikheid van hierdie geloofshoogtepunt indink?

Nie net vir Petrus en daardie dissipels nie, maar

vir al die geslagte van mense in alle eeue wat God se beloftes geglo het dat daar verlossing sal wees deur die Één wat sou kom?

Hier is Hy nou tussen hulle, en hulle besef dat al God se allerwonderlikste beloftes besig is om in vervulling te gaan...

In skrille kontras kan mens jou Petrus se arrogansie kort daarna nie indink nie.

Hy het pas met oortuiging bely dat Jesus die Christus is, die Seun van die Lewende God –

en dan maak Hy die Seun van die Lewende God stil en hy berispe Hom.

Hy raas met Jesus omdat Hy vertel dat die volk wat Hy kom verlos het Hom sal doodmaak.

Waarom sou Petrus wou keer dat Jesus die verlossingsprys vir ons sondes betaal met sy lyding en dood aan die kruis?

Onthou dat Petrus nie die perspektief gehad het wat ons het nie.

Ons weet wat Jesus bedoel het, ons weet wat verder gebeur het en hoe dit alles inmekaar pas.

Die Heilige Gees het die apostels later insig gegee en hulle geïnspireer om dit vir ons neer te skryf, en deur sy Woord werk Hy geloof in ons harte om dit ook te kan verstaan en om dit te aanvaar.

Maar Petrus-hulle het dit nie geweet in die gedeelte wat ons gelees het nie.

Hulle glo dat Hy die Christus is wat God se koninkryk gaan oprig, en in sy reaksie het Jesus bevestig dat dit die waarheid is wat God aan hulle bekend gemaak het.

Dan is dit tog menslik logies vir Petrus dat daar nie sprake kan wees dat Hy, die Messias doodgemaak sal word nie...

En daarom dat hy in sy geloofsywer, in sy sekerheid van God se beloftes wat in vervulling gaan – en seker ook in sy liefde vir Jesus – Hom eenkant toe neem en Hom berispe. Nee, Here! Moenie so praat nie, dit sal nie gebeur nie.

Dit bly arrogant en sonde om so met God se Seun te praat, maar

kan jy agterkom dat Petrus dit in geloof doen soos wat Hy God se beloftes en die vervulling daarvan verstaan op daardie tydstip?

 Is dit nie dalk sy roeping om Jesus aan sy roeping en oorwinning te herinner nie?

 Petrus dink hy doen die regte ding in geloof...

Ons weet presies hoekom Jesus so skerp reageer.

Ons weet duidelik dat Jesus se lyding en sy dood aan die kruis krities belangrik was in sy verlossingswerk.

En om dít te probeer keer – soos Petrus wou doen –

is om in die hande van die duiwel te speel wat hierdie verlossing en versoening van mense wil keer.

Dit is daarom dat Jesus dieselfde vir Petrus sê as wat Hy vir die duiwel gesê het toe hy Jesus in die woestyn wou verly – “Gaan weg agter my Satan!”

Hoe is dit dat ŉ ware gelowige soos Petrus so ŉ fout kan maak

om iets wat krities belangrik is in God se plan te probeer keer –

om in geloofsywer eintlik ŉ teenstander vir God te word?

Kyk na die antwoord wat Jesus gee in laaste deel van v. 23,

 *“... want jy dink nie aan wat God wil hê nie, maar aan wat mense wil hê.”*

Gelowiges moenie dink aan wat mense wil hê nie, dink aan wat God wil hê.

Wat wil mense hê?

 Mense wil hulle eie sin hê.

 Mense wil hê dat alles in die lewe moet verloop soos hulle dit wil hê.

 Ons dink eerste aan onsself en baie keer nét aan ons self.

Mý gesondheid en mý versorging en mý gemak en mý vrede (selfs om erediens te hou soos ék wil...)

En as ons wel verder dink, dan is dit aan mý kinders en mý familie en vriende en ander mense soos óns...

Dit gebeur ook in geloof dat ons dink aan wat mense wil hê. In geloof en in die gemeente wil mense ook hulle sin hê.

Ons wil hê dat dinge in die gemeente gedoen word soos óns daarvan hou, soos óns daaraan gewoond is.

En weet jy, ons idee wat goed vir die koninkryk sal wees is meestal maar gekoppel aan wat vir ons goed sal wees.

En in die soeke om ons sin te kry gebruik ons allerhande verskonings, Jy het dit seker self al gehoor en dalkgebruik ook – soos hoe ons groot geword het of waarvan ons kinders hou of nie hou nie, dalk naby aan die waarheid, maar eintlik net goeie verskonings.

Met die humanisme het die mens die middelpunt geword van alles en in die liberale teologie is die mens se opinie en wysheid belangriker as dit wat God in sy Woord leer. En dan kom die misleiding om die Bybel se bedoeling te skuif na wat mense wil hê...

Nee, ons moenie dink aan wat mense wil hê nie, moenie dink aan wat jyself wil hê nie.

Dit is waaraan die wêreld dink, dit is hoe ongelowiges maak.

Wanneer ons in God glo, soos ons netnou pas bely het, dan is ons bevry van ons selfgerigte begeertes om altyd ons sin te wil hê, om alles in die lewe en die gemeente te hê soos ek wil...

Wanneer ons glo in die Vader en die Seun en die Heilige Gees dan behoort ons nie meer aan onsself nie maar aan Hom en as sy kinders moet ons dink aan wat Hy wil hê.

Wat wil God hê?

 Hy wil hê dat ons soos Jesus sal wees... dat ons Hom sal volg....

Hy wou nie sy sin hê nie, Hy het nie gedoen wat Hy wou nie, Hy het selfs nie gesê wat Hy wou nie.

Luister wat sê Hy in Joh. 14:10, *“Die woorde wat Ek met julle praat, praat ek nie uit my eie nie; maar dit kom van die Vader af wat in My bly en sy werke doen.”*

Selfs toe Hy nie kans gesien het om te doen waarvoor die Vader Hom gestuur het nie, en Hy gebid het dat die beker by Hom verbygaan,

het Hy sy Vader se wil aanvaar en sy lewe vrywillig afgelê en sy roeping uitgevoer. Deur sy helse lyding en dood aan die kruis het Hy versoening bewerk vir elkeen wat in Hom glo.

 Nie sy sin nie, nie sy wil nie – sy Vader sŉ...

 Nie sy voordeel nie maar gelowiges sŉ...

 Dit is hoe dit lyk om jouself te verloën en jou kruis op te neem...

As ek en jy dit nie doen nie, dan is ons nie besig om Hom te volg nie – dit is so eenvoudig.

Om jouself te verloën is om dit wat jy wil hê te verwerp, soos om iemand te onterf sodat hy nie sal kry soos wat hy dalk gehoop het hy sou nie.

Dit is om selfs dit wat jou toekom of wat jy verdien het prys te gee.

Dit is presies wat Jesus gedoen het toe Hy sy hemelse heerlikheid prysgegee het en ŉ skepsel-mens geword het,

Hy wat volkome heilige God is het Homself verneder om as ŉ mens te leef en daarby ook nog ons sonde op Hom geneem het.

 Dít is gesindheid wat gelowiges moet hê... (Fil. 2:5-8)

Hoekom is dit dan so moeilik om in vandag se tyd voorbeelde te gee van gelowiges wat hulleself verloën, van mense in die gemeente by wie hierdie gesindheid van Jesus ŉ kenmerk van hulle lewens is?

Ons vind sulke getuienis in ons voorgeslagte...

dis maklik om hulle in die kerkgeskiedenis te vind, maar nie meer in ons tyd nie...?

Natuurlik is daar gelowiges wat so lewe, maar dit moet nie ŉ kenmerk wees van die paar uitsonderings nie – dit moet ooglopend waar wees van elke gelowige!

Vandag kan ons sonder om te veel te dink voorbeelde gee van mense wat op hulle perdjies spring as iets hulle nie aanstaan nie,

voorbeelde van mense wat dros uit hulle roeping om ander in die gemeente op te bou omdat hulle nie hulle sin gekry het oor iets nie en omdat dinge nie gedoen word soos hulle daarvan hou nie...

Daar is gemeentes waar jy jou hande sal saamslaan oor gemeentelede en selfs ouderlinge wat soos boelies optree om hulle sin te kry...

Gelowiges mag nie meer dink wat hulleself wil hê nie, ons moet Christus volg in sy selfverloëning...

Maak die lysie vir jouself – watter van jou wense skryf jy af?

Nie vir ŉ rukkie nie, vir altyd – en as die Here jou dit eendag tog mog gee dan is dit genade.

Kan ander gelowiges en kan die wêreld Jesus se gesindheid van selfverloëning by jou leer ken?

Ek het jou gewaarsku dat hierdie ŉ ongemaklike boodskap is waar Jesus se woorde op ons tone trap – flinters trap...

Hy gaan verder as net selfverloëning – ons moet ons kruis opneem...

Hierdie “kruis” is nie ŉ verwysing van die gewone swaarkry en lyding wat alle mense maar het nie – dit is nie dinge wat met jou gebeur soos droogte en siekte en misdaad en geweld nie.

Hy bedoel nie hiermee dat jy die sonde van ander in jou lewe moet aanvaar asof dit nou kwansuis jou kruis is nie...

Jesus praat hier van die opofferings, die swaarkry en lyding wat jy vrywillig op jou neem ter wille van sy wil en sy eer en sy roeping vir jou...

Soos Jesus sy kruis opgeneem het...

Op enige oomblik van sy lyding kon Hy duisende engele opdrag gegee het om sy vervolgers te verwoes. Maar Hy het self besluit om sy kruis vrywillig op te neem en sy roeping na te kom.

As Hy in Joh. 10:11 sê dat Hy die goeie Herder is wat sy lewe aflê vir sy skape, dan maak Hy dit duidelik in v.18, *“18Niemand neem dit van My af nie, maar Ek lê dit uit Myself af.”*

Ware gelowiges, navolgers van Jesus gee hulle eie wense prys,

hulle skryf hulle eie behoeftes af en besluit om vrywillig die swaarkry en lyding te verduur

 om nie hulle wil nie, maar hulle Vader se wil uit te leef.

Waarom is die voorbeelde hiervan so skaars in vandag se gemeentes?

Dit het in die kerk al netsoos in die wêreld geword dat elkeen maar kan doen en dink wat hy of sy wil,

en selfs die Bybel verdraai om die kwansuis goed te praat in liefde en eenheid –

 ja, liefde en eenheid met wat mense wil hê en nie wat God wil hê nie.

Nee, opoffering om God se wil te doen moet ŉ sigbare kenmerke wees van elke gelowige!

 Daarsonder is jy dalk nie ŉ navolger van Jesus nie – selfs al dink jy so...

Waar moet kinders leer om Jesus só te volg as hulle nie sien hoe hulle ouers dit nie doen nie?

Hoe moet kinders dit leer as hulle ouers hulle nie help om dit van kleins af self te oefen nie?

Ons moet kinders nie net leer en grootmaak om in die samelewing in te pas wat dink aan wat mense wil hê nie.

Ons moet hulle wys en afrig en laat oefen om in te pas tussen Jesus se navolgers in selfverloëning en kruis dra.

Ek wou voorbeelde gee maar het besluit om dit nie te doen nie want party sal dink ek pik op hulle, ander weer dink dalk dit is nie op hulle van toepassing nie.

Almal van ons het ŉ probleem hiermee – in mindere en meestal in meerdere mate.

Ons praat so maklik daarvan om navolgers of dissipels van Jesus te wees,

maar as dit kom om Hom te volg in selfverloëning en kruis opneem,

 dan het ons ŉ rits verskonings om steeds maar ons sin te wil kry.

Gaan ondersoek jouself voor God en verwerp daardie dinge waarin jy jou sin wil hê, verloën jouself – dis wat Jesus hier leer.

Besluit daarby om die swaarkry en lyding op te neem wat jy moet verduur om getrou te bly aan God se roeping vir jou.

Maak die opoffering wat nodig is om Jesus Christus se gesindheid uit te leef en ten toon te stel.

Hierdie gemeente het jou voorbeeld daarin baie nodig –

sodat ander kan sien wat dit beteken en kan moed skep om dit self ook te doen –

sodat God deur ons selfverloëning en kruis-dra sigbaar sal word

 onder mekaar maar ook in die gemeenskap om ons.

Maar moet nou nie die fout maak om te dink jy sal dit kan regkry deur net weer harder te probeer nie.

Jesus se gesindheid kan en sal slegs in jou sigbaar word tot die mate wat Hy in jou is.

Vir ongelowiges is dit onmoontlik,

maar ware gelowiges het in Christus gesterf sodat ons nie meer vir ons self lewe nie, maar vir Hom wat vir ons gesterf en uit die dood opgewek is (2 Kor. 5:15)

Soos Paulus in Gal 2:20 verkondig, is elke gelowige saam Christus gekruisig en is die nie meer ek en jy wat lewe nie, maar Christus wat in ons leef.

 En dan – dan kan en sal en moet ons sy gesindheid sigbaar uitleef.

Moenie dink aan wat mense en wat jy wil hê nie, dink aan wat God wil hê.

Wonder jy hoe jy sal weet wat sy roeping vir jou is, hoe jy sal jy weet wat God wil hê?

Jy sal dit net weet tot die mate wat jy sy wil leer ken deur sy Woord, die Bybel.

Nie op jou eie en in jou eie wysheid nie, definitief nie met die “hulp” van die wolwe in skaapsklere op TV en sosiale media en baie van die CUM boeke nie!

Soek Hom en sy wil saam met ander gelowiges in die gemeente wat net so ernstig is om sy wil te leer ken en uit te leef.

Moenie op jou eie insig staatmaak soos Petrus nie,

gebruik die gawes wat God gee om jou te help om sy wil te leer ken –

dit is die fokus van elke erediens en Bybelstudie, dit is die opdrag van elke ouderling en predikant om jou daarin by te staan.

Een laaste opmerking.

Moenie die fout maak om te dink dat selfverloëning en kruis-dra ŉ straf is nie –

 dit is ŉ bevryding, dit hou blydskap en vreugde en uiteindelik verheerliking in.

In Heb. 12:3 leer ons dat die blydskap van sy oorwinning was wat Jesus aangemoedig het. Ook daarin volg gelowiges Hom na...

Dit kan soms vir jou voel asof jy iets verloor met selfverloëning en kruis dra –

 Maar jy wen soveel meer...

 Jy wen Christus, jy wen sy heerlikheid...

 Hoe meer jy selfverloëning en kruis-dra in jou lewe herken,

 soveel sekerder kan jy wees dat jy Hom regtig volg –

regdeur selfverloëning en kruis-dra tot by sy heerlikheid waarin jy sal deel.

Daar het jy dit: Elkeen wat saam bely dat Christus die Seun van die lewende God is:

moenie meer dink aan wat mense en wat jy wil hê nie, dink aan wat God wil hê.

Volg Jesus,

volg Hom dwarsdeur al jou selfverloëning en kruis-dra

 tot by Hom in sy verheerliking waarin jy sal deel.

Doen dit tot sy eer; doen dit as getuienis vir ander in die gemeente en vir mense in die gemeenskap; doen dit sodat jy uiteindelik saam met Hom beklee sal wees in sy heerlikheid.

AMEN